Meddelelse om indledning af en undersøgelse af beskyttelsesforanstaltningerne vedrørende importen af visse stålprodukter

(2020/C 51/11)

Den 31. januar 2019 indførte Europa-Kommissionen (»Kommissionen«) endelige beskyttelsesforanstaltninger mod visse stålprodukter (»forordningen om endelige beskyttelsesforanstaltninger«) (1).

I betragtning 161 i forordningen om endelige beskyttelsesforanstaltninger fastsættes det, at Kommissionen ud fra hensyn til Unionens interesse kan være nødt til at revidere visse elementer af beskyttelsesforanstaltningerne for at tage hensyn til de seneste udviklinger eller ændrede omstændigheder. En sådan revision bør desuden foretages regelmæssigt og som minimum ved udgangen af hvert år, hvor der indføres foranstaltninger.

I overensstemmelse med denne overvejelse indledte Kommissionen den 17. maj 2019 en første revision af beskyttelsesforanstaltningerne (2). Denne revision blev afsluttet den 26. september 2019 (3).

For at tage hensyn til eventuelle udviklinger og ændrede omstændigheder inden udgangen af det andet år, hvor der indføres foranstaltninger, har Kommissionen besluttet at indlede en anden revision af beskyttelsesforanstaltningerne.

1 Den undersøgte vare

Den undersøgte vare består af visse stålprodukter, som er angivet i bilaget til denne meddelelse.

2 Undersøgelsens omfang

Kommissionen agter at foretage denne undersøgelse efter den struktur, som blev anvendt i forbindelse med den foregående undersøgelse:

A. Niveau for og tildeling af toldkontingent til et antal specifikke varekategorier Kommissionen vil undersøge anvendelsen af toldkontingentet siden ikrafttrædelsen af de seneste ændringer, der fulgte af den første revision og de bemærkninger, som parterne fremsatte i den forbindelse. Kommissionen vil på dette grundlag afgøre, om det er berettiget med eventuelle justeringer som følge af ændrede omstændigheder.

B. Fortrængning af traditionelle handelsstrømme Med sin seneste revision foretog Kommissionen visse justeringer for at bevare de traditionelle handelsstrømme. Kommissionen agter at undersøge, om disse tilpasninger virker efter hensigten, eller om det er nødvendigt med yderligere finpudsninger.

C. Potentielle skadelige virkninger med hensyn til at nå de integrationsmål, der forfølges med præferentielle handelspartnere Kommissionen vil undersøge, om anvendelsen af de eksisterende stålbeskyttelsesforanstaltninger har forårsaget en betydelig risiko for stabiliseringen eller den økonomiske udvikling for visse præferentielle handelspartnere i en grad, der er skadelig for integrationsmålene i deres aftaler med EU.

D. Ajourføring af listen over udviklingslande, som er medlem af WTO, og som ikke er omfattet af anvendelsesområdet for foranstaltningerne på baggrund af deres seneste importniveau I henhold til forordning (EU) 2015/478 (4) bør beskyttelsesforanstaltninger ikke anvendes på import med oprindelse i et udviklingsland, som er medlem af WTO, så længe dets andel af den samlede import af den vare, der er omfattet af foranstaltninger, ikke overstiger 3 %, forudsat at sådanne udviklingslande tilsammen tegner sig for højst 9 % af Unionens samlede import af den pågældende vare. I overensstemmelse med betragtning 192 i forordningen om endelige beskyttelsesforanstaltninger bør Kommissionen undersøge, om importen fra et udviklingsland, der er medlem af WTO, overskrider tærsklen på 3 % og i sidste ende burde være omfattet af beskyttelsesforanstaltningerne. Kommissionen har til hensigt at foretage en sådan vurdering og, om nødvendigt, ajourføre listen over udviklingslande, som er medlem af WTO, og som bør være omfattet af, eller udelukket fra, foranstaltningerne.

E. Andre ændrede omstændigheder som kan kræve en justering af tildelingsniveauet for toldkontingenterne Interesserede parter opfordres ligeledes til at rejse andre spørgsmål, der ikke falder ind under afsnit A-D, i det omfang de vedrører permanente ændrede omstændigheder i forhold til den fremherskende situation i den oprindelige undersøgelse – hvis virkninger eventuelt skal undersøges og eventuelt kan berettige bl.a. en justering af niveauet for eller tildelingen af toldkontingenter i specifikke varekategorier. Interesserede parter, der ønsker at rejse yderligere spørgsmål, opfordres til at fremlægge tilstrækkelig dokumentation for deres påstande samt konkrete forslag til, hvordan man kan sætte ind over for eventuelle udviklinger, der påvirker en varekategori.

3 Procedure

I lyset af ovenstående indleder Kommissionen hermed en undersøgelse af de eksisterende stålbeskyttelsesforanstaltninger, som er begrænset til de spørgsmål, der er nævnt ovenfor.

3.1 Skriftlige indlæg

For at indhente alle relevante oplysninger, som skønnes nødvendige til undersøgelsen, opfordres interesserede parter hermed til at tilkendegive deres synspunkter, indgive oplysninger og fremlægge dokumentation herfor for Kommissionen. Disse oplysninger med tilhørende dokumentation skal være Kommissionen i hænde senest 15 dage efter datoen for offentliggørelsen af denne meddelelse i Den Europæiske Unions Tidende. Interesserede parter, der indgiver indlæg, opfordres til klart at strukturere deres indlæg og til i korrespondancen at angive, i) hvilke af ovennævnte undersøgelsesspørgsmål og ii) hvilke varekategorier deres indlæg omhandler.

3.2 Mulighed for at fremsætte bemærkninger til andre parters indlæg

For at garantere retten til forsvar bør interesserede parter have mulighed for at fremsætte bemærkninger til oplysninger indgivet af andre interesserede parter. Når de gør dette, må interesserede parter kun behandle spørgsmål rejst i forbindelse med andre interesserede parters indlæg og må ikke rejse nye spørgsmål.

Bemærkninger skal være Kommissionen i hænde senest syv dage fra det tidspunkt, hvor de indlæg, der er nævnt i afsnit 3.1, er stillet til rådighed for de interesserede parter. Kommissionen kan også på et senere tidspunkt i proceduren udstede specifikke instrukser for indsigelsernes struktur. I så fald vil Kommissionen underrette de interesserede parter herom via en meddelelse til dossieret i Tron.

Der er adgang til det dossier, der stilles til rådighed for interesserede parter, via Tron.tdi på følgende adresse: https://tron.trade.ec.europa.eu/tron/TDI. Følg venligst anvisningerne på denne side for at få adgang.

Den beskrevne tidsramme berører ikke Kommissionens ret til at anmode om yderligere oplysninger fra interesserede parter i behørigt begrundede tilfælde.

Da det er nødvendigt at afslutte undersøgelsen inden for en kort tidsramme – se afsnit 6 nedenfor – og da de interesserede parter får mulighed for at fremsætte bemærkninger til andre parters indlæg, hvilket giver dem tilstrækkelig mulighed for at forsvare deres interesser, arrangerer Kommissionen ikke høringer i forbindelse med denne undersøgelse, medmindre særlige omstændigheder kræver det.

3.3 Indgivelse af oplysninger og forlængelse af tidsfristerne i denne meddelelse

Reglen er, at interesserede parter kun kan indgive oplysninger inden for de tidsrammer, der er angivet i denne meddelelse. Der kan kun anmodes om forlængelse af de tidsfrister, der er angivet i denne meddelelse, under særlige omstændigheder, og tidsfristerne vil kun blive forlænget, hvis forlængelsen er behørigt begrundet. Behørigt begrundet forlængelse af fristen for at indgive oplysninger er normalt begrænset til yderligere tre dage.

3.4 Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

Oplysninger, som indgives til Kommissionen som led i en handelsbeskyttelsesprocedure, må ikke være omfattet af ophavsret. Interesserede parter skal, inden de indgiver oplysninger og/eller data til Kommissionen, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige bemærkninger fra interesserede parter, for hvilke der anmodes om fortrolig behandling, skal forsynes med påtegningen »Limited« (5). De parter, der indgiver oplysninger i løbet af undersøgelsen, opfordres til at begrunde deres anmodning om fortrolig behandling.

Parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. artikel 8 i forordning (EU) 2015/478 (6) og artikel 5 i forordning (EU) 2015/755 (7). Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold og skal være Kommissionen i hænde samtidig med den udgave, der er forsynet med påtegningen »Limited«.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikke-fortroligt sammendrag heraf, der opfylder kravene til form og indhold, kan Kommissionen se bort fra disse oplysninger, medmindre det på et relevant grundlag og på tilfredsstillende måde kan godtgøres, at oplysningerne er korrekte.

Interesserede parter opfordres til at fremsætte deres bemærkninger og anmodninger via TRON.tdi (https://tron.trade.ec.europa.eu/tron/TDI), herunder scannede fuldmagter. Ved brug af TRON.tdi eller e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted: http://trade.ec.europa.eu/doclib/docs/2011/june/tradoc_148003.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter via TRON.tdi eller pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indgivelse af bemærkninger via TRON.tdi.

Kommissionens postadresse:

Europa-Kommissionen Generaldirektoratet for Handel Direktorat H, Kontor H5 Kontor: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

E-mailadresse: TRADE-SAFE009-REVIEW@ec.europa.eu

4 Tidsplan for undersøgelsen

For at undgå enhver usikkerhed og unødige forstyrrelser i det gældende stålbeskyttelsessystem afsluttes den nuværende undersøgelse inden for den korteste tidsramme og så vidt muligt inden den 30. juni 2020.

5 Manglende samarbejdsvilje

Hvis en af de interesserede parter undlader at meddele de nødvendige oplysninger inden for de fastsatte frister eller lægger væsentlige hindringer i vejen for undersøgelsen, kan der træffes afgørelser på grundlag af de foreliggende faktiske oplysninger, jf. artikel 5 i forordning (EU) 2015/478 og artikel 3 i forordning (EU) 2015/755. Konstateres det, at en interesseret part har givet urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

6 Høringskonsulent

Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af tidsfrister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren.

Interesserede parter kan anmode om, at høringskonsulenten griber ind. En sådan indgriben er i princippet begrænset til problemer, der er opstået i løbet af den nuværende undersøgelse.

En anmodning om, at høringskonsulenten griber ind, skal indgives skriftligt og begrundes. I princippet skal de tidsrammer, der er fastsat i afsnit 3.1-3.3 i denne meddelelse for indgivelse af indlæg til Kommissionen, finde tilsvarende anvendelse på anmodninger om, at høringskonsulenten griber ind. Hvis anmodninger indgives efter den relevante tidsrammes udløb, kan høringskonsulenten også undersøge årsagerne til sådanne sene anmodninger under behørig hensyntagen til god forvaltningsskik og rettidig afslutning af undersøgelsen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels websted: http://ec.europa.eu/trade/trade-policy-and-you/contacts/hearing-officer/.

7 Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (8).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm

(1) Kommissionens gennemførelsesforordning (EU) 2019/159 af 31 januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

(2) EUT C 169 af 17.5.2019, s. 9.

(3) Kommissionens gennemførelsesforordning (EU) 2019/1590 af 26. september 2019 om ændring af gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 248 af 27.9.2019, s. 28).

(4) EUT L 83 af 27.3.2015, s. 16.

(5) Et dokument med påtegningen »Limited« er et fortroligt dokument i henhold til artikel 8 i forordning (EU) 2015/478, artikel 5 i forordning (EU) 2015/755 og artikel 3.2 i WTO-aftalen om beskyttelsesforanstaltninger. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(6) EUT L 83 af 27.3.2015, s. 16.

(7) EUT L 123 af 19.5.2015, s. 33.

(8) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).